1Pado suatu ari Isa Almasih manyuruah kaduwo baleh urang pangikuik-Nyo untuak bakumpua. Sudah tu Baliau mambarikan kuwaso kabake pangikuik-Nyo tu, untuak ma usie roh-roh jahek, mancegakkan sagalo macam panyakik, sarato mancegakkan sagalo macam cacaik badan.
2Ikolah namo-namo rasul nan duwo baleh tu: nan partamu, si Simon (nan biaso pulo di imbau si Petrus) sarato jo karek-annyo si Andreas, sudah tu si Yakobus sarato jo karek-annyo si Yahya, inyoko adolah anak pak Zebedeus.
3Sasudah tu si Filipus jo si Bartolomeus, si Tomas sarato jo si Matius tukang mintak pajak, sarato jo si Yakobus anak Alfeus, sarato jo si Tadeus;
4Nan duwo urang lai si Simon Patriot, sarato jo si Yudas Iskariot nan mangkianaik-i Isa Almasih.
5Kaduwo baleh urang rasul tu di utuih dek Isa Almasih, sasudah inyo bi mandapek pitunjuak-pitunjuak nan bakcando iko, "Janlah payi ka daerah-daerah urang nan indak urang Yahudi. Jan pulo payi ka kota-kota urang Samaria.
6Tapi payilah kabake urang-urang Israel, nan paralu bana kabake urang Israel nan lah sasek.
7Baritawukanlah kabake inyo tu baraso Allah sugiro ka mamarentah sabagai Rajo.
8Cegakkanlah urang-urang nan sakik; iduikkanlah baliak urang nan lah mati; cegakkanlah urang-urang nan bapanyakik kulik nan manakuikkan, sarato usielah roh-roh jahek. Angku-angku lah di agiah perai jo kasadonyo tu. Mako agiahkan pulolah sacaro perai kabake urang nan lain.
9Jan mambawok pitih ameh, pitih perak, biyapun pitih timbago.
10Jan dibawok puro pamintak sidakah, jan dibawok duwo alai baju untuak dipajalanan, biyapun sipatu jo tungkek jan dibawok. Dek karano urang nan bakarajo, lah sapatuiknyo dicukuikkan sagalo kaparaluannyo.
11Jikok angku-angku lah tibo disabuwah kota atau disabuwah kampuang, carilah surang urang, nan lai namuah mambawok tumpang angku. Tinggalah jo urang tu di rumahnyo, sampai angku barangkek pulo ka tampaik nan lain.
12Kutiko angku-angku ka mamasuak-i rumah urang, bacolah 'Assalamualaikum warahmatullah.'
13Jikok urang nan di rumah tu, lai niyo manarimo angku-angku, biyalah salam angku tu tatap untuaknyo. Tapi jikok urang tu indak niyo doh manarimo angku, mako elolah baliak salam angku tu.
14Jikok ado rumah atau kota, nan indak niyo manarimo angku, atau indak niyo mandangakan kecek angku-angku, mako barangkeklah dari tampaik tu, kipehkanlah abu nan lakek di tapak kaki angku.
15Kanalah nan Ambo kecekkan ko! Di Ari Kiamaik isuak, urang-urang kota Sodom jo Gomora, labiah ringan ukunannyo, daripado urang-urang nan ado di kota tu!"
16"Paratikanlah kecek Ambo ko: Ambo ma utuih angku-angku, sarupo jo manyuruah domba nan indak badayo ka tangah-tangah anjiang utan nan ganaih. Angku-angku musti cadiak bakcando ula, tuluih ati bakcando marpati.
17Bajago-jagolah, dek karano ka tibo masonyo isuak, angku-angku ka ditangkok, sudah tu dibawok ka sidang mahkamah. Angku-angku ka di ajab di rumah-rumah ibadaik.
18Angku-angku ka dibawok kabake panguwaso-panguwaso, sarato jo kabake rajo-rajo, dek karano angku pangikuik Ambo. Disinanlah masonyo di angku-angku, untuak mancuritokan tantang diri Ambo, kabake urang-urang tu sarato jo kabake urang nan indak ba Tuhan Allah.
19Tapi jikok angku-angku dibawok untuak ka disidangkan, jan cameh, tantang apo nan ka dikatokan, atau baa caro angku ka mangecek. Dek karano apo nan ka angku-angku katokan, ka dibaritawu kabake angku sakutiko tu juwo.
20Dek karano nan ka mangecek kutiko tu, indak angku-angku doh, tapi adolah Roh Bapak nan di sarugo, malalui muluik angku-angku.
21Isuak ka tajadi bakcando nan Ambo katokan ko, urang ka manyarahkan dunsanaknyo sandiri untuak ka dibunuah. Nan bakcando itu ka tajadi pulo di antaro si bapak jo anaknyo. Anak-anak ka bi malawan kabake ranggaeknyo, sudah tu inyo sarahkan ranggaeknyo tu untuak ka dibunuah.
22Angku-angku ka dibanci-i dek kasadonyo urang, dek karano angku manjadi pangikuik Ambo. Tapi urang nan lai batahan sampai ka akienyo, inyo lah musti ka disalamaikkan.
23Jikok angku-angku di aniayo disabuwah kota, mako larilah ka kota nan lain. Nak Ambo katokanlah kiniko kabake angku-angku: Alun jimek lai angku-angku mandatangi kota-kota di Israel, mako Anak Manusia lah tibo baliak di dunia ko.
24Murik indak labiah dari gurunyo, palayan indak labiah dari induak samangnyo.
25Cukuiklah jikok surang murik dapek manjadi samo jo gurunyo, atau jikok surang palayan manjadi samo jo induak samangnyo. Jikok kapalo rumah tanggo lah banamo Beelzebul, apolai kasadonyo urang nan dirumahnyo. Kasadonyo ka di agiah namo nan labiah buruak lai daripado itu!"
26"Janlah takuik ka manusia. Indak ado doh nan ta andok, nan indak ka dipanampakkan, indak ado doh nan dirasiyokan, nan indak ka tabukak.
27Apo nan Ambo katokan kabake angkau di tampaik nan kalam, mustilah angkau ulangi mangatokannyo di tampaik nan tarang di siang ari. Baitu pulo, apo nan dibisiakkan di talingo angkau, angkau musti manyorakkannyo di tampaik nan rami!
28Janlah takuik kabake urang nan bisa mambunuah tubuah, tapi indak bakuwaso mambunuah jiwa. Tapi takuiklah kapado Allah nan bakuwaso mambinasokan tubuah, bakuwaso pulo mambunuah jiwa di dalam narako.
29Duwo ikua unggeh pipik dapek dibali jo pitih sarimih. Tapi biyapun baitu, indak sikua juwo doh nan jatuah ka tanah, jikok indak saparentah Allah, Bapak angkau.
30Rambuik nan di kapalo angkau tu pun, lah ba etong tu kasadonyo.
31Dek karano itu, janlah takuik! Angku-angku labiah ba arago daripado unggeh pipik tu!"
32"Bagi siya nan lai mangaku di adok-an urang banyak, baraso inyo adolah pangikuik Ambo, mako Ambo pun ka ma akuinyo pulo isuak, di adok-an Allah Bapak Ambo nan di sarugo.
33Tapi bagi siya nan indak mangaku di adok-an urang banyak, baraso inyo adolah pangikuik Ambo, mako Ambo pun indak ka ma akuinyo pulo doh isuak, di adok-an Allah Bapak Ambo di sarugo."
34"Janlah manyangko baraso Ambo ko, mambawok padamaian ka dunia ko. Ambo indak mambawok padamaian doh, tapi sangketo.
35Kadatangan Ambo ka manjadi panyabab, anak laki-laki ka malawan ka bapaknyo, anak padusi ka malawan ka mandehnyo, baitu pulo, minantu nan padusi ka malawan ka mintuwonyo nan padusi pulo.
36Jadi nan ka manjadi lawan kareh, adolah kaluarga sandiri.
37Urang nan labiah mangasiahi ranggaeknyo, daripado mangasiahi Ambo, mako inyo indak patuik doh manjadi pangikuik Ambo. Baitu pulo jikok urang labiah mangasiahi anak-anaknyo, daripado mangasiahi Ambo.
38Bagi urang nan indak namuah mamikua salibnyo, sarato indak namuah manuruikkan Ambo, mako urang tu indak patuik doh manjadi pangikuik Ambo.
39Urang nan mampatahankan nyawonyo, mako nyawonyo tu ka ilang, tapi urang nan ka ilangan nyawonyo, dek karano inyo satiya kabake Ambo, mako inyo ka mandapek iduik nan kaka salamo-lamonyo."
40"Urang nan lai niyo manarimo angkau, ba arati inyo lah manarimo Ambo. Baitu pulo urang nan lai niyo manarimo Ambo, ba arati inyo lah manarimo Baliau nan ma utuih Ambo.
41Siya urang nan malayani nabi, dek karano nan dilayani tu adolah nabi, mako inyo ka manarimo pahalo sabagai nabi. Baitu pulo, kok siya urang nan lai malayani urang baiak, dek karano nan dilayani tu urang baiak, mako inyo ka manarimo pahalo sabagai urang baiak.
42Bagi siya nan lai ma agiah minun, kabake salah surang dari pangikuik Ambo nan paliang hino, biyapun hanyo sacangkie ayie dingin, picayolah, mako inyo ka manarimo pahalonyo!"
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn